ผู้เช่าเบี้ยวกองทุนLUXF
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ค้างเพิ่มเงินประกันรายได้2งวด จัดประชุมผู้ถือหน่วย24ธ.ค.นี้
โพสต์ทูเดย์ — โรงแรมป่าเกาะผิดนัดเติมหลักประกันรายได้ขั้นต่ำรวม 52 ล้านบาทของกองทุนอสังหาริมทรัพย์ลักซ์ชัวรี่ บลจ.ทหารไทย ประชุมผู้ถือหน่วย 24 ธ.ค.นี้
บริษัทหลักทรัพย์จัดการกองทุนรวม (บลจ.) ทหารไทย ในฐานะผู้จัดการกองทุนรวมอสังหาริมทรัพย์ลักซ์ชัวรี่ (LUXF) แจ้งตลาดหลักทรัพย์ว่า ณ วันที่ 3 ธ.ค. 2553 บริษัท โรงแรมป่าเกาะ (ป่าเกาะ) ในฐานะผู้รับประกันรายได้ขั้นต่ำของกองทุน LUXF และเป็นผู้ถือหุ้นใหญ่ของบริษัท อี.เอช.วาย. ซึ่งเป็นผู้เช่าทรัพย์สินของกองทุน LUXF ยังไม่ได้นำเงิน 14,134,766.72 บาท เข้าบัญชีหลักประกัน จึงเป็นเหตุให้ผิดนัดเพิ่มเติมจากวันที่ 29 ต.ค. 2553 ทำให้มียอดผิดนัดรวม 52,134,766.72 บาท
สำหรับกรณีที่ป่าเกาะได้ขอผ่อนผันเลื่อนเวลาจัดหาหนังสือค้ำประกันธนาคารและหรือเงินสดเข้าบัญชีหลักประกันให้เสร็จภายในสิ้นเดือน ม.ค. 2554 โดยระหว่างนี้ป่าเกาะได้แสดงเจตนารมณ์ที่จะนำหน่วยลงทุน LUXF จำนวน 20 ล้านหน่วย มาเป็นหลักประกันเพิ่มเติมจนกว่าจะนำหนังสือค้ำประกันธนาคารและหรือเงินสดเข้าบัญชีหลักประกันแล้วเสร็จ ซึ่งขณะนี้บริษัทจัดการอยู่ระหว่างติดตามในหลักประกันหน่วยลงทุนเพิ่มเติม
บลจ.ทหารไทย จะจัดประชุมผู้ถือหน่วยลงทุนเพื่อพิจารณาผ่อนผันหรือดำเนินการอื่นใดในกรณีที่ป่าเกาะผิดนัดตามสัญญาดังกล่าวในวันที่ 24 ธ.ค. 2553 และปิดสมุดทะเบียนเพื่อกำหนดสิทธิในการประชุมผู้ถือหน่วยในวันที่ 13 ธ.ค.นี้
กองทุนยังมีเงินหลักประกันอยู่ประมาณ 96 ล้านบาท ในบัญชีหลักประกัน ซึ่งไม่รวมเงินสดประมาณ 1 ล้านบาท ที่บริษัทจัดการได้หักไปเข้าบัญชีเงินสดของกองทุนเมื่อวันที่ 1 ธ.ค. 2553
นอกจากนี้ ในปัจจุบันกองทุนยังมีหน่วยลงทุนของ LUXF เป็นหลักประกันอยู่แล้วจำนวน 20 ล้านหน่วย คิดเป็นมูลค่าประมาณ 134 ล้านบาท คำนวณตามราคาปิดที่6.7 บาท ณ วันที่ 3 ธ.ค. 2553 ไม่รวมหน่วยลงทุน LUXF ที่ป่าเกาะแสดงจะนำมาเพิ่มเป็นหลักประกันชั่วคราวอีกจำนวน 20 ล้านหน่วย ซึ่งอยู่ระหว่างติดตามดำเนินการ
ทั้งนี้ กองทุน LUXF ซื้อสินทรัพย์ที่บริษัท โรงแรมป่าเกาะ เป็นเจ้าของกรรมสิทธิ์และใช้ดำเนินกิจการโครง การซิกส์เซ้นส์ ยาวน้อย จ.พังงา